PATVIRTINTA

Prienų rajono savivaldybės tarybos

2024 m. vasario 29 d.

sprendimu Nr. T3-48

PRIENŲ R. VEIVERIŲ TOMO ŽILINSKO GIMNAZIJOS

NUOSTATAI

I SKYRIUS

BENDROSIOS NUOSTATOS

1. Prienų r. Veiverių Tomo Žilinsko gimnazijos nuostatai (toliau – Nuostatai) reglamentuoja Veiverių Tomo Žilinsko gimnazijos (toliau – Gimnazija) teisinę formą, priklausomybę, savininką, savininko teises ir pareigas įgyvendinančią instituciją ir jos kompetenciją, grupę, tipą, pagrindinę paskirtį, mokymo kalbą ir mokymo formas, veiklos teisinį pagrindą, veiklos sritį ir rūšis, tikslą, uždavinius, funkcijas, mokymosi pasiekimus įteisinančių dokumentų išdavimą, Gimnazijos teises ir pareigas, Gimnazijos veiklos organizavimą ir valdymą, Gimnazijos savivaldą, darbuotojų priėmimą į darbą, jų darbo apmokėjimo tvarką ir atestaciją, Gimnazijos turtą, lėšas, jų šaltinius bei naudojimo tvarką, finansinės veiklos kontrolę, veiklos priežiūrą, pertvarkymo, reorganizavimo, likvidavimo ir nuostatų keitimo tvarką.

2. Oficialusis mokyklos pavadinimas – Prienų r. Veiverių Tomo Žilinsko gimnazija, trumpasis pavadinimas – Veiverių Tomo Žilinsko gimnazija. Gimnazija įregistruota Juridinių asmenų registre, kodas – 190193030.

3. Gimnazijos įsteigimo data: 1919 m. spalio mėn. įsteigta Veiverių vidurinė mokykla. Gimnazijai 1925 m. suteiktas ir 1989 m. sugrąžintas Tomo Žilinsko vardas.

4. Gimnazijos teisinė forma – biudžetinė įstaiga.

5. Gimnazijos buveinė – Kauno g. 29, Veiveriai, LT-59292 Prienų r. sav.

6. Gimnazijos priklausomybė – savivaldybės mokykla.

7. Gimnazijos savininkas – Prienų rajono savivaldybė, kodas – 111107225, Laisvės a. 12, LT-59126 Prienai.

8. Savininko teises ir pareigas įgyvendinanti institucija – Prienų rajono savivaldybės meras, išskyrus tas biudžetinės įstaigos savininko teises ir pareigas, kurios yra priskirtos išimtinei ir paprastajai savivaldybės tarybos kompetencijai (jeigu paprastosios savivaldybės tarybos kompetencijos įgyvendinimo savivaldybės taryba nėra perdavusi savivaldybės merui). Savininko teises ir pareigas įgyvendinanti institucija: tvirtina Gimnazijos nuostatus; priima į pareigas ir atleidžia iš jų ar nušalina nuo pareigų Gimnazijos vadovą; priima sprendimą dėl Gimnazijos buveinės pakeitimo; priima sprendimą dėl Gimnazijos pertvarkymo, reorganizavimo ar likvidavimo; priima sprendimą dėl Gimnazijos filialo steigimo ir jo veiklos nutraukimo; skiria ir atleidžia likvidatorių arba sudaro likvidacinę komisiją ir nutraukia jos įgaliojimus; sprendžia kitus įstatymuose ir Gimnazijos nuostatuose jos kompetencijai priskirtus klausimus.

9. Gimnazijos grupė – bendrojo ugdymo mokykla,

10. Tipas – gimnazija.

11. Pagrindinė paskirtis – bendrosios paskirties mokykla.

12. Mokymo kalba – lietuvių.

13. Mokymo formos – grupinio mokymosi forma, pavienio mokymosi forma.

14. Mokymo proceso organizavimo būdai – kasdienis, individualus, savarankiškas, nuotolinis (mišrus, hibridinis), ugdymo(si) šeimoje.

15. Gimnazijoje vykdomos programos – ikimokyklinio ugdymo, priešmokyklinio ugdymo, pradinio ugdymo, pradinio ugdymo individualizuota, pagrindinio ugdymo, pagrindinio ugdymo individualizuota, suaugusiųjų pagrindinio ugdymo, vidurinio ugdymo, suaugusiųjų vidurinio ugdymo.

16. Gimnazijos išduodami mokymosi pasiekimus įteisinantys dokumentai – pradinio išsilavinimo pažymėjimas, pagrindinio išsilavinimo pažymėjimas, brandos atestatas, pradinio ugdymo pasiekimų pažymėjimas, pagrindinio ugdymo pasiekimų pažymėjimas, mokymosi pasiekimų pažymėjimas, pažymėjimas.

17. Gimnazija turi skyrių:

17.1. Prienų r. Veiverių Tomo Žilinsko gimnazijos ikimokyklinio ugdymo skyrius;

17.2. įsteigimo data – 2010-01-28;

17.3. buveinė – Kauno g. 29, Veiveriai, LT-59292 Prienų r. sav.;

17.4. mokymo kalba – lietuvių;

17.5. mokymo forma – grupinio mokymosi forma;

17.6. mokymo proceso organizavimo būdas – kasdienis;

17.7. vykdoma švietimo programa – ikimokyklinio ugdymo programa.

18. Gimnazijos veikla yra neterminuota.

19. Gimnazija turi sąskaitą banke, antspaudą su valstybės herbu ir Gimnazijos pavadinimu. Gimnazija savo veikloje vadovaujasi Lietuvos Respublikos Konstitucija, Lietuvos Respublikos įstatymais, Lietuvos Respublikos Vyriausybės nutarimais, švietimo, mokslo ir sporto ministro įsakymais, kitais teisės aktais ir šiais Nuostatais.

II SKYRIUS

GIMNAZIJOS VEIKLOS SRITIS IR RŪŠYS, TIKSLAS, UŽDAVINIAI, FUNKCIJOS, MOKYMOSI PASIEKIMUS ĮTEISINANČIŲ DOKUMENTŲ IŠDAVIMAS

20. Gimnazijos veiklos sritis – švietimas, kodas 85.

21. Gimnazijos švietimo veiklos rūšys:

21.1. pagrindinė švietimo veiklos rūšis – vidurinis ugdymas, kodas 85.31.20;

21.2. kitos švietimo veiklos rūšys:

21.2.1. ikimokyklinio amžiaus vaikų ugdymas, kodas 85.10.10;

21.2.2. priešmokyklinio amžiaus vaikų ugdymas, kodas 85.10.20;

21.2.3. pradinis ugdymas, kodas 85.20;

21.2.4. pagrindinis ugdymas, kodas 85.31.10;

20.2.5. sportinis ir rekreacinis švietimas, kodas 85.51;

21.2.6. kultūrinis švietimas, kodas 85.52;

21.2.7. kitas, niekur kitur nepriskirtas, švietimas, kodas 85.59;

21.2.8. švietimui būdingų paslaugų veikla, kodas 85.60;

21.3. kitos ne švietimo veiklos rūšys:

21.3.1. kitų maitinimo paslaugų teikimas, kodas 56.29;

21.3.2. kita žmonių sveikatos priežiūros veikla, kodas 86.90;

21.3.3. nuosavo arba nuomojamo nekilnojamojo turto nuoma ir eksploatavimas, kodas 68.20;

21.3.4. kitas, niekur nepriskirtas, keleivinis sausumos transportas, kodas 49.39;

21.3.5. vaikų dienos priežiūros veikla, kodas 88.91;

21.3.6. vaikų poilsio stovyklų veikla, kodas 55.20.20;

21.3.7. bibliotekų ir archyvų veikla, kodas 91.01.

22. Gimnazijos veiklos tikslas – užtikrinti geros kokybės švietimą, sveiką ir saugią mokymo(si) aplinką ir atvirumą vietos bendruomenei.

23. Gimnazijos veiklos uždaviniai:

23.1. teikti ugdytiniams kokybišką ikimokyklinį ir priešmokyklinį ugdymą, pradinį, pagrindinį ir vidurinį išsilavinimą;

23.2. padėti asmeniui realizuoti įgimtas ir įgytas galias, tobulėti mokantis visą gyvenimą, tenkinti pažinimo, lavinimosi ir saviraiškos poreikius;

23.3. užtikrinti sveiką ir saugią mokymo ir mokymosi aplinką;

23.4. teikti ugdytiniams, mokiniams ir tėvams reikiamą pagalbą.

24. Gimnazijos funkcijos:

24.1. vykdo ikimokyklinio ugdymo, priešmokyklinio ugdymo, pradinio ugdymo, pagrindinio ugdymo ir vidurinio ugdymo, suaugusiųjų pagrindinio ir vidurinio ugdymo programas arba jų dalis;

24.2. sudaro formaliojo švietimo programas papildančių bei mokinių saviraiškos poreikius tenkinančių programų modulius;

24.3. organizuoja pailgintos dienos grupės veiklą;

24.4. konkretina ir individualizuoja ugdymo turinį vadovaudamasi švietimo, mokslo ir sporto ministro patvirtintomis Bendrosiomis programomis, atsižvelgdama į vietos ir mokyklos bendruomenės reikmes, mokinių poreikius ir interesus, derindama ugdymo turinį, siūlydama skirtingus mokymo(si) būdus ir tempą;

24.5. atlieka gimnazijos veiklos kokybės įsivertinimą;

24.6. organizuoja mokinių neformalųjį švietimą;

24.7. sudaro palankias sąlygas veikti mokinių organizacijoms, skatinančioms mokinių dorovinį, tautinį, pilietinį sąmoningumą, patriotizmą, puoselėjančioms kultūrinę ir socialinę brandą, padedančioms tenkinti saviugdos ir saviraiškos poreikius;

24.8. vykdo alkoholio, tabako ir kitų psichiką veikiančių medžiagų, smurto ir patyčių prevenciją;

24.9. teikia informacinę, psichologinę, socialinę pedagoginę, specialiąją pedagoginę, specialiąją pagalbą, vykdo mokinių sveikatos priežiūrą, profesinį orientavimą bei minimalios priežiūros priemones;

24.10. įvertina mokinių specialiuosius ugdymosi poreikius, skiria specialųjį ugdymą teisės aktų nustatyta tvarka arba nukreipia į Prienų švietimo pagalbos tarnybą;

24.11. sudaro sąlygas darbuotojams profesiškai tobulėti;

24.12. organizuoja mokinių maitinimą Gimnazijoje;

24.13. organizuoja mokinių vežiojimą į Gimnaziją ir iš jos;

24.14. užtikrina higienos normas, teisės aktų reikalavimus atitinkančią sveiką, saugią mokymosi ir darbo aplinką;

24.15. įgyvendina sveikatą stiprinančias, aplinką puoselėjančias, prevencines mokinių užimtumą užtikrinančias programas ir projektus;

25.16. kuria ugdymo turinio reikalavimus atitinkančią materialinę aplinką, vadovaudamasi švietimo, mokslo ir sporto ministro patvirtintais Švietimo aprūpinimo standartais;

24.17. viešai skelbia informaciją apie Gimnazijos veiklą švietimo, mokslo ir sporto ministro nustatyta tvarka;

24.18. organizuoja prekių, paslaugų ir darbų pirkimą, vadovaudamasi Viešųjų pirkimų įstatymu;

24.19. atlieka kitas įstatymų ir kitų teisės aktų numatytas funkcijas.

25. Mokymosi pasiekimus įteisinantys dokumentai, patvirtinantys bendrojo ugdymo programų baigimą ir išsilavinimo įgijimą, išduodami švietimo ir mokslo ministro nustatyta tvarka.

III SKYRIUS

GIMNAZIJOS TEISĖS IR PAREIGOS

26. Gimnazijos teisės:

26.1. savininko teises ir pareigas įgyvendinančios institucijos arba Gimnazijos nuostatuose nustatytu mastu prisiimti įsipareigojimus, sudaryti sutartis;

26.2. įstatymų nustatyta tvarka jungtis į asociacijas;

26.3. švietimo, mokslo ir sporto ministro nustatyta tvarka vykdyti šalies bei tarptautinius švietimo projektus, organizuoti vaikų vasaros užimtumo stovyklas;

26.4. pasirinkti mokymo metodus ir mokymo veiklos būdus;

25.5. bendradarbiauti su Gimnazijos veiklai įtakos turinčiais fiziniais ir juridiniais asmenimis;

26.6. gauti paramą Lietuvos Respublikos įstatymų nustatyta tvarka;

26.7. plėtoti savanoriškumo ir savitarpio pagalbos idėjas;

26.8. savininko teises ir pareigas įgyvendinančios institucijos leidimu steigti filialus;

26.9. nustatyti teikiamų švietimo ar papildomų paslaugų kainas, įkainius ir tarifus, kai jų nenustato Vyriausybė arba savininko teises ir pareigas įgyvendinanti institucija;

26.10. turėti kitų nustatytų teisių, jeigu jos neprieštarauja Lietuvos Respublikos įstatymams ir kitiems teisės aktams.

27. Gimnazijos pareigos:

27.1. užtikrinti kokybišką ugdymo programų vykdymą, geros kokybės švietimą;

27.2. sukurti ir palaikyti sveiką ir saugią, užkertančią kelią smurto, prievartos apraiškoms ir žalingiems įpročiams, aplinką, sudarančią palankias galimybes ugdyti ir mokytis;

27.3. užtikrinti atvirumą vietos bendruomenei;

27.4. užtikrinti mokymosi sutarties su mokiniu, jo tėvais (globėjais) sudarymą ir vykdyti sutartus įsipareigojimus;

27.5. nusistatyti Gimnazijos bendruomenės narių elgesio normas, atsižvelgdama į Pedagogų etikos kodekso reikalavimus;

27.6. tobulinti veiklą, stiprinant veiklos įsivertinimą;

27.7. sudaryti galimybes mokiniams dalyvauti švietimo, mokslo ir sporto ministro nustatytus kokybės kriterijus atitinkančiose, socialines ir emocines kompetencijas ugdančiose, smurto, patyčių, psichiką veikiančių medžiagų vartojimo ar kitose prevencinėse programose;

27.8. dalyvauti nacionaliniuose ir tarptautiniuose mokinių pasiekimų tyrimuose ir patikrinimuose, kurie organizuojami švietimo, mokslo ir sporto ministro nustatyta tvarka;

27.9. tą pačią dieną informuoti tėvus (globėjus, rūpintojus) apie mokinio, kuris mokosi pagal bendrojo ugdymo programas, neatvykimą į Gimnaziją ar pamoką, jeigu tėvai (globėjai, rūpintojai) nepraneša Gimnazijai apie vaiko neatvykimą į Gimnaziją ar pamoką;

27.10. informuoti Valstybės vaiko teisių apsaugos ir įvaikinimo tarnybą prie Socialinės apsaugos ir darbo ministerijos apie atvejus, kai mokinio tėvai (globėjai ar rūpintojai) neužtikrina vaiko pareigos mokytis iki 16 metų;

27.11. švietimo, mokslo ir sporto ministro nustatyta tvarka sudaryti Vaiko gerovės komisiją ir organizuoti jos darbą.

27.12. sudaryti palankias veiklos sąlygas Gimnazijoje veikiančioms mokinių ir jaunimo organizacijoms, kurių veikla neprieštarauja Lietuvos Respublikos Konstitucijai ir įstatymams;

27.13. atlikti kitas teisės aktuose numatytas pareigas.

IV SKYRIUS

GIMNAZIJOS VEIKLOS ORGANIZAVIMAS IR VALDYMAS

28. Gimnazijos veiklos organizavimo teisinis pagrindas:

28.1. direktoriaus patvirtintas Gimnazijos strateginis planas, kuriam yra pritarusi Gimnazijos taryba ir Prienų rajono savivaldybės vykdomoji institucija ar jos įgaliotas asmuo;

28.2. direktoriaus patvirtintas Gimnazijos metinis veiklos planas, kuriam yra pritarusi Gimnazijos taryba;

28.3. direktoriaus patvirtintas Gimnazijos ugdymo planas, kuris yra suderintas su Gimnazijos taryba ir Prienų rajono savivaldybės vykdomąja institucija ar jos įgaliotu asmeniu;

28.4. kiti Gimnazijos veiklą reglamentuojantys, teisės aktų nustatyta tvarka parengti, suderinti ir patvirtinti dokumentai.

29. Gimnazijai vadovauja direktorius, kuris teisės aktų nustatyta tvarka į pareigas priimamas 5 metų kadencijai viešo konkurso būdu arba įstatymų nustatytais atvejais be konkurso.

30. Gimnazijos direktorius:

30.1. organizuoja Gimnazijos veiklą, įgyvendindamas strateginį Gimnazijos valdymą: vadovauja rengiant Gimnazijos strateginį ir metinį veiklos planus, juos tvirtina, ir užtikrina jų įgyvendinimą;

30.2. užtikrina, kad Gimnazijos veikloje būtų laikomasi įstatymų, kitų teisės aktų ir Gimnazijos nuostatų;

30.3. nustatyta tvarka priima į pareigas ir atleidžia iš jų Gimnazijos darbuotojus, dirbančius pagal darbo sutartį, tvirtina jų pareigybių aprašymus;

30.4. nustato Gimnazijos struktūrą ir darbuotojų pareigybių sąrašą, prieš tai raštu informavus Prienų rajono savivaldybės merą;

30.5. nustato Gimnazijos darbuotojų darbo apmokėjimo sistemą, jeigu Gimnazijoje nėra sudaryta kolektyvinė sutartis;

30.6. vadovauja kuriant lyderystės ugdymui kultūrą, išlaikant ir stiprinant kiekvienam mokiniui mokytis ir savo galimybėms atskleisti palankią aplinką;

30.7. atsako už informacijos skelbimą apie Gimnazijoje vykdomas formaliojo ir neformaliojo švietimo programas, jų pasirinkimo galimybes, priėmimo sąlygas, mokamas paslaugas, mokytojų kvalifikaciją, svarbiausius Gimnazijos išorinio vertinimo rezultatus, Gimnazijos bendruomenės tradicijas ir pasiekimus, demokratinį Gimnazijos valdymą, užtikrina bendradarbiavimu grįstus santykius, skaidriai priimamus sprendimus, Gimnazijos bendruomenės narių informavimą, pedagoginio ir nepedagoginio personalo profesinį tobulėjimą, sveiką, saugią, užkertančią kelią bet kokioms smurto, prievartos apraiškoms ir žalingiems įpročiams aplinką;

30.8. organizuoja trūkstamų mokytojų paiešką, įgyvendina personalo valdymo priemones, sudaro galimybes ir skatina darbuotojus, užtikrina jų profesinį tobulėjimą ir Pedagogų etikos kodekso normų laikymąsi;

30.9. analizuoja išteklių būklę ir atsako už Gimnazijos veiklos rezultatus;

30.10. kartu su Gimnazijos taryba sprendžia Gimnazijai svarbius palankios ugdymui aplinkos kūrimo klausimus;

30.11. už mokinio elgesio normų pažeidimą gali skirti mokiniui drausmines auklėjamojo poveikio priemones, numatytas Vaiko teisių apsaugos pagrindų įstatyme;

30.12. Vaiko minimalios ir vidutinės priežiūros įstatymo nustatyta tvarka kreipiasi į Prienų rajono savivaldybės merą dėl minimalios ir vidutinės priežiūros priemonių vaikui skyrimo;

30.13. švietimo, mokslo ir sporto ministro nustatyta tvarka kiekvienais metais teikia Gimnazijos bendruomenei ir Gimnazijos tarybai svarstyti bei viešai paskelbia savo metų veiklos ataskaitą;

30.14. atsako už Gimnazijos finansinę veiklą, organizuoja Gimnazijos finansinę apskaitą pagal Lietuvos Respublikos finansinės apskaitos įstatymą;

30.15. svarsto ir priima sprendimus, susijusius su Gimnazijos lėšų (įskaitant lėšas, skirtas Gimnazijos darbuotojų darbo užmokesčiui), turto naudojimu ir disponavimu juo; užtikrina racionalų ir taupų lėšų ir turto naudojimą ir veiksmingos vidaus kontrolės sistemos sukūrimą, jos veikimą ir tobulinimą;

30.16. atlieka kitas funkcijas, nustatytas Gimnazijos nuostatuose ir Gimnazijos direktoriaus pareigybės aprašyme.

31. Ugdymo turinio formavimo ir ugdymo proceso organizavimo klausimais Gimnazijos direktorius gali organizuoti mokytojų ir švietimo pagalbos specialistų, kurių veikla susijusi su nagrinėjamu klausimu, pasitarimus.

V SKYRIUS

GIMNAZIJOS SAVIVALDA

32. Gimnazijos savivalda grindžiama švietimo tikslais, Gimnazijoje vykdomomis švietimo programomis ir susiklosčiusiomis tradicijomis.

33. Gimnazijos savivaldos institucijos kolegialiai svarsto Gimnazijos veiklos ir finansavimo klausimus ir pagal kompetenciją, apibrėžtą Gimnazijos nuostatuose, priima sprendimus, atlieka visuomeninę Gimnazijos valdymo priežiūrą.

34. Gimnazijos taryba – aukščiausia Gimnazijos savivaldos institucija, sudaryta iš mokinių, jų tėvų (įtėvių), globėjų, rūpintojų, mokytojų, vietos bendruomenės atstovų. Gimnazijos taryba renkama mokslo metų pradžioje 3 metų kadencijai. Gimnazijos tarybos nariu gali būti asmuo, turintis žinių ir gebėjimų, padedančių siekti švietimo įstaigos strateginių tikslų ir įgyvendinti švietimo įstaigos misiją. Gimnazijos tarybos nariu negali būti Gimnazijos vadovas, valstybės politikai, politinio (asmeninio) pasitikėjimo valstybės tarnautojai.

35. Gimnazijos tarybai vadovauja pirmininkas, renkamas 3 metų kadencijai pirmame posėdyje po tarybos išrinkimo slaptu balsavimu. Tas pats asmuo negali būti renkamas daugiau nei 2 kadencijas iš eilės.

36. Gimnazijos tarybą sudaro 15 narių: 4 tėvai, 5 mokytojai, 5 mokiniai ir 1 vietos bendruomenės deleguotas atstovas.

37. Tėvus į Gimnazijos tarybą siūlo klasių tėvų susirinkimai, mokytojus – Mokytojų taryba, mokinius – Mokinių taryba. Bendruomenės atstovą deleguoja vietos bendruomenė.

38. Jeigu Gimnazijos tarybos nario įgaliojimai nutrūksta iki kadencijos pabaigos, naują narį likusiam kadencijos laikotarpiui skiria grupė, skyrusi Gimnazijos tarybos narį, kurio įgaliojimai nutrūko. Naujas Gimnazijos tarybos narys pareigas pradeda eiti tada, kai apie jo paskyrimą praneša Gimnazijos tarybos pirmininkas.

39. Jeigu Gimnazijos tarybos narys netinkamai vykdo Gimnazijos tarybos nuostatuose numatytas pareigas arba jų nevykdo, Gimnazijos tarybos pirmininkas, gavęs daugiau nei pusės tarybos narių pritarimą, turi teisę kreiptis į narį delegavusią grupę ir prašyti atšaukti paskirtą tarybos narį.

40. Gimnazijos tarybos posėdžiai kviečiami ne rečiau kaip du kartus per metus; posėdis yra teisėtas, jei jame dalyvauja du trečdaliai visų narių. Nutarimai priimami dalyvaujančiųjų balsų dauguma. Gimnazijos tarybos nutarimus, kurie prieštarauja gimnazijos veiklą reglamentuojantiems dokumentams, Gimnazijos direktorius prašo svarstyti iš naujo.

41. Gimnazijos taryba už veiklą atsiskaito ją rinkusiems Gimnazijos bendruomenės bei vietos bendruomenės nariams.

42. Gimnazijos tarybos kompetencija:

42.1. teikia siūlymus dėl Gimnazijos strateginių tikslų, uždavinių ir jų įgyvendinimo priemonių;

42.2. pritaria Gimnazijos strateginiam planui, Gimnazijos metiniam veiklos planui;

42.3. svarsto ir teikia pasiūlymus Gimnazijos direktoriui dėl Gimnazijos darbo tvarkos taisyklių, kitų Gimnazijos veiklą reglamentuojančių dokumentų;

42.4. teikia siūlymus Gimnazijos direktoriui dėl Gimnazijos nuostatų pakeitimo ar papildymo, Gimnazijos vidaus struktūros tobulinimo;

42.5. svarsto Gimnazijos lėšų naudojimo klausimus, teikia siūlymus dėl Gimnazijos materialinio aprūpinimo, veiklos tobulinimo;

42.6. pasirenka Gimnazijos veiklos įsivertinimo sritis, veiklos kokybės įsivertinimo atlikimo metodiką, analizuoja įsivertinimo rezultatus ir priima sprendimus dėl veiklos tobulinimo;

42.7. vertina Gimnazijos vadovo metinės veiklos ataskaitą ir teikia savo sprendimą dėl vadovo metų veiklos įvertinimo Gimnazijos savininko teises ir pareigas įgyvendinančiai institucijai;

42.8. svarsto mokytojų, mokinių ir tėvų (globėjų, rūpintojų) savivaldos institucijų ar Gimnazijos bendruomenės narių iniciatyvas ir teikia siūlymus Gimnazijos direktoriui;

42.9. teikia siūlymus dėl Gimnazijos darbo tobulinimo, saugių ugdymo ir darbo sąlygų sudarymo, mokinio perkėlimo į kitą mokyklą, talkina formuojant Gimnazijos materialinius, finansinius ir intelektinius išteklius;

42.10. inicijuoja Gimnazijos bendruomenės ir visuomenės bendradarbiavimą;

42.11. svarsto kitus Gimnazijos direktoriaus teikiamus klausimus.

43. Mokytojų taryba – Gimnazijos savivaldos institucija profesiniams bei bendriems ugdymo klausimams spręsti. Ją sudaro Gimnazijoje dirbantys mokytojai, auklėtojai, psichologai, socialiniai, specialieji mokytojai, bibliotekos ir kiti ugdymo procese dalyvaujantys asmenys, pareiškę norą dalyvauti šios tarybos veikloje. Mokytojų tarybos narių skaičius neribojamas.

44. Mokytojų tarybos posėdžiai šaukiami prasidedant ir baigiantis mokslo metams, taip pat ne rečiau kaip vieną kartą per trimestrą. Prireikus gali būti sušauktas neeilinis Mokytojų tarybos posėdis. Į posėdžius gali būti kviečiami kitų savivaldos institucijų atstovai.

45. Mokytojų tarybai vadovauja pirmininkas, kuris renkamas 3 metams slaptu balsavimu pirmame posėdyje. Pirmininku tas pats asmuo gali būti renkamas ne daugiau kaip 2 kadencijas iš eilės.

46. Posėdžiai yra teisėti, jei juose dalyvauja ne mažiau kaip du trečdaliai tuo metu dirbančių Mokytojų tarybos narių. Nutarimai priimami dalyvaujančiųjų balsų dauguma.

47. Mokytojų taryba veikia pagal nuostatus, kuriems pritaria Gimnazijos taryba, kuriuos tvirtina Gimnazijos direktorius.

48. Mokytojų tarybos kompetencijos:

48.1. deleguoja atstovus į Gimnazijos tarybą, Gimnazijos mokytojų atestacijos komisiją;

48.2. svarsto mokinių ugdymosi rezultatus, pedagoginės veiklos tobulinimo būdus;

48.3. svarsto Gimnazijos metinį veiklos planą, aptaria ugdymo planų, ugdymo programų įgyvendinimo klausimus;

48.4. aptaria mokinių sveikatos, saugos darbe, mokymosi ir poilsio klausimus;

48.5. priima sprendimus dėl ugdymo proceso, vadovaudamasi bendraisiais ugdymo planais;

48.6. teikia siūlymus Gimnazijos tarybai dėl mokinio šalinimo iš Gimnazijos;

48.7. svarsto ir priima nutarimus teisės aktų nustatytais ir Gimnazijos direktoriaus teikiamais klausimais.

49. Metodinė taryba – siekianti nuolatinio švietimo proceso veiksmingumo, mokytojų profesinės kompetencijos augimo, metodinio bei dalykinio jų bendradarbiavimo užtikrinimo ir skleidžianti pedagogines naujoves Gimnazijos savivaldos institucija:

49.1. Metodinę tarybą sudaro metodinių grupių pirmininkai. Metodinės tarybos sudėtis tvirtinama trejų metų laikotarpiui direktoriaus įsakymu;

49.2. Metodinei tarybai vadovauja tarybos narių išrinktas pirmininkas, kuris renkamas trejiems metams. Pirmininku gali būti renkamas tas pats asmuo 2 kadencijas iš eilės. Metodinės tarybos narių kadencijų skaičius neribojamas. Metodinės tarybos nariui išvykus, Mokytojų taryba į jo vietą deleguoja kitą asmenį.

50. Metodinės tarybos kompetencija:

50.1. nustato mokytojų metodinės veiklos prioritetus, mokytojų kvalifikacijos tobulinimo poreikius;

50.2. inicijuoja pedagoginių inovacijų diegimą Gimnazijoje, metodinių grupių bendradarbiavimą, gerosios pedagoginės patirties sklaidą;

50.3. koordinuoja ilgalaikių planų ir dalykų programų parengimą;

50.4. kiekvienais metais rugpjūčio mėnesį aprobuoja metodinių grupių planus mokslo metams, teikia siūlymus Gimnazijos veiklos planui;

50.5. atsiskaito už atliktą darbą Mokytojų tarybai.

51. Metodinės tarybos veiklos organizavimas, sprendimų priėmimo tvarka:

51.1. posėdžiai rengiami esant reikalui, bet ne rečiau kaip kartą per mėnesį. Posėdžius inicijuoja Metodinės tarybos pirmininkas. Posėdį gali inicijuoti ir Metodinės tarybos nariai arba metodinės veiklos koordinatorius;

51.2. posėdis teisėtas, kai jame dalyvauja ne mažiau kaip pusė Metodinės tarybos narių;

51.3. nutarimai priimami posėdyje dalyvaujančiųjų balsų dauguma;

51.4. veikia pagal nuostatus, kuriems pritaria Mokytojų taryba ir kuriuos tvirtina Gimnazijos direktorius.

52. Metodinės grupės – skirtos mokytojams pasirengti ugdyti mokinius: planuoti ir aptarti ugdymo turinį (programas, mokymo ir mokymosi metodus, kontekstą, mokinių pasiekimų ir pažangos vertinimo būdus, mokymo(si) ir ugdymo(si) priemones bei patyrimą, kurį mokiniai sukaupia ugdymo procese), pritaikyti jį mokinių individualioms reikmėms, nagrinėti praktinę veiklą, plėtoti mokytojų profesinės veiklos kompetencijas, suderintas su Gimnazijos strateginiais tikslais, ir kartu siekti mokinių ir Gimnazijos pažangos.

53. Metodinių grupių nariai yra vieno ar kelių mokomųjų dalykų mokytojai. Metodinei grupei vadovauja grupės narių balsų dauguma išrinktas pirmininkas. Metodinės grupės pirmininkas renkamas 3 metams. Pirmininko kadencijų skaičius neribojamas.

54. Metodinių grupių kompetencija:

54.1. vertina mokytojų metodinę ir praktinę veiklą, nustato mokytojų kvalifikacijos kėlimo prioritetus;

54.2. svarsto su ugdymo turinio naujovėmis ir veiklos organizavimu susijusius klausimus;

54.3. teikia siūlymus Metodinei tarybai dėl ugdymo turinio formavimo ir ugdymo organizavimo gerinimo.

55. Metodinių grupių veiklos organizavimas, sprendimų priėmimo tvarka:

55.1. renkasi pagal poreikį, bet ne rečiau kaip kartą per trimestrą. Posėdis teisėtas, kai jame dalyvauja ne mažiau kaip du trečdaliai metodinės grupės narių. Nutarimai priimami posėdyje dalyvaujančiųjų balsų dauguma;

55.2. veikia pagal nuostatus, kuriems pritaria Metodinė taryba ir kuriuos tvirtina Gimnazijos direktorius.

56. Mokinių taryba – Gimnazijos mokinių savivaldos institucija, kuri atstovauja Veiverių Tomo Žilinsko gimnazijos mokinių interesams.

57. Mokinių tarybą sudaro 4–8 ir Ig–IVg klasių mokinių atstovai, deleguoti klasių susirinkimų.

58. Mokinių tarybos kompetencija:

58.1. svarsto mokinių teisių klausimus Gimnazijoje;

58.2. inicijuoja ir padeda organizuoti Gimnazijos renginius, akcijas, vykdyti prevencines programa;

58.3. teikia siūlymus dėl mokymo organizavimo, vaikų neformaliojo švietimo programų plėtros, socialinės veiklos;

58.4. svarsto Gimnazijos direktoriaus teiktus klausimus;

58.5. susitaria dėl savo veiklos organizavimo ir deleguoja narius į Gimnazijos tarybą;

58.6. už savo veiklą atsiskaito mokinių susirinkimuose;

58.7. veikia pagal nuostatus, kuriems pritaria Gimnazijos taryba ir kuriuos tvirtina Gimnazijos direktorius.

59. Mokinių ugdymo organizavimo, elgesio, lankomumo, saugumo užtikrinimo ir kitais mokinių tėvams (globėjams, rūpintojams) aktualiais klausimais Gimnazijos direktorius gali organizuoti klasių mokinių tėvų (globėjų, rūpintojų) ir savivaldos institucijų vadovų pasitarimus.

60. Gimnazijos savivaldos institucijos savo veiklą organizuoja vadovaudamosi Gimnazijos strateginiu planu, metiniu veiklos planu, ugdymo planu, Gimnazijos savivaldos institucijų nuostatais, Lietuvos Respublikos įstatymais ir kitais teisės aktais.

VI SKYRIUS

DARBUOTOJŲ PRIĖMIMAS Į DARBĄ, JŲ DARBO APMOKĖJIMO

TVARKA IR ATESTACIJA

61. Gimnazijos darbuotojai į darbą Gimnazijoje priimami ir atleidžiami iš jo Lietuvos Respublikos darbo kodekso, Lietuvos Respublikos švietimo įstatymo ir kitų teisės aktų nustatyta tvarka.

62. Gimnazijos darbuotojų darbo apmokėjimo tvarką nustato Lietuvos Respublikos darbo kodeksas, Lietuvos Respublikos biudžetinių įstaigų darbuotojų darbo apmokėjimo ir komisijų narių atlygio už darbą įstatymas ir kiti teisės aktai.

63. Gimnazijos darbuotojai kvalifikaciją tobulina teisės aktų nustatyta tvarka.

64. Gimnazijos darbuotojų veikla vertinama švietimo, mokslo ir sporto ministro nustatyta tvarka.

VII SKYRIUS

GIMNAZIJOS TURTAS, LĖŠOS, JŲ NAUDOJIMO TVARKA, FINANSINĖS VEIKLOS KONTROLĖ IR GIMNAZIJOS VEIKLOS PRIEŽIŪRA

65. Gimnazija valdo patikėjimo teise perduotą Prienų rajono savivaldybės (toliau – Savivaldybė) turtą, naudoja ir disponuoja juo Lietuvos Respublikos teisės aktų ir Savivaldybės tarybos sprendimų nustatyta tvarka.

66. Gimnazijos lėšos:

66.1. valstybės biudžeto specialiųjų tikslinių dotacijų Savivaldybės biudžetui skirtos lėšos ir Savivaldybės biudžeto lėšos, skiriamos pagal patvirtintas programas ir sąmatas;

66.2. pajamos už suteiktas paslaugas;

66.3. parama iš fizinių ir juridinių asmenų;

66.4. vykdomų ES projektų lėšos;

66.5. kitos teisėtu būdu įgytos lėšos.

67. Valstybės biudžeto ir Savivaldybės biudžeto asignavimai ir kitos lėšos naudojamos teisės aktų nustatyta tvarka.

68. Gimnazija buhalterinę apskaitą organizuoja ir finansinę atskaitomybę tvarko teisės aktų nustatyta tvarka.

69. Gimnazijos finansinė veikla kontroliuojama teisės aktų nustatyta tvarka.

70. Gimnazijos veiklos priežiūra atliekama Lietuvos Respublikos švietimo įstatymo nustatyta tvarka.

VIII SKYRIUS

BAIGIAMOSIOS NUOSTATOS

71. Gimnazija turi interneto svetainę, atitinkančią teisės aktų nustatytus reikalavimus.

72. Informaciją apie savo veiklą Gimnazija skelbia viešai Gimnazijos interneto svetainėje www.vtzg.lt švietimo, mokslo ir sporto ministro nustatyta tvarka.

73. Gimnazija registruojama teisės aktų nustatyta tvarka.

74. Gimnazija pertvarkoma, reorganizuojama ar likviduojama Savivaldybės tarybos sprendimu Lietuvos Respublikos teisės aktų nustatyta tvarka.

75. Gimnazijos nuostatus, jų pakeitimus ir papildymus inicijuoja Savivaldybės meras, Gimnazijos taryba, Gimnazijos direktorius, Savivaldybės mero teikimu tvirtina Prienų rajono savivaldybės taryba.

76. Pakeitus gimnazijos nuostatus pasirašo jo savininko teises ir pareigas įgyvendinančios institucijos vardu veikiantis asmuo arba jos savininko teises ir pareigas įgyvendinančios institucijos įgaliotas asmuo. Pakeitus Gimnazijos nuostatus, kartu su teisės aktų nustatytais dokumentais Juridinių asmenų registrui pateikiami pakeisti Gimnazijos nuostatai ir nurodomi jų pakeitimai.

__________________